Blitse klop Engeland oortuigend op pad na kwarteind | Maroela Media
Kyle Brown se troepe het Saterdag in die groepronde van Wêreldrugby se sewesreeks in Hamilton die Engelse span heeltemal oorheers en met 28-7 gewen. Engeland se drie is reg teen die einde eers gedruk.
Suid-Afrika eindig dus boaan groep B en kom Sondagoggend (02:42) teen Skotland in die kwarteind te staan. Engeland moet in die kwarteind teen die wenner van groep C, Nieu-seeland, speel.
Engeland het geen antwoord gehad nie teen Suid-Afrika se verdediging, dikwels met die spelers wat opgeskiet het om Engeland se ruimte te beperk, smoortêkkels as hulle binne toe gespeel het, en veral Werner Kock se harde werk om omkeerbesit te wen.
Daar was egter weer te veel foute by die afbreekpunte waar Suid-Afrika, moontlik weens maniere om hulle gewigagterstand te probeer oorkom, te dikwels gestraf is.
Maar dit is ŉ goeie wen, veral in ag genome die sukkel-eerste helfte teen Rusland met die enigste punte van die helfte wat in die agste minuut aangeteken is.
Daarna is die ritme gevind en die krane oopgedraai en is die vrotterige Rusland met 38-0 geklop.
In die eerste wedstryd van die toernooi het die Blitsbokke Papoea-Nieu-Guinee met 36-5 geklop
Sondag se kwarteindbepalings –
01:36: Fidji vs Samoa
01:58: Nieu-Seeland vs Engeland
02:20: Kenia vs Australië
02:42: Suid-Afrika vs Skotland